NOVÉ ZÁMKY. Majetkovo-právne oddelenie mestského úradu preskúmalo dokumenty, podľa ktorých sa koncom funkčného obdobia predchádzajúceho vedenia mesta vyradil majetok v celkovej účtovnej hodnote 56 745 eur.
O zisteniach informoval primátor Otokar Klein poslancov na rokovaní zastupiteľstva 23. decembra.
V súlade so zákonom?
"Úlohou majetkovo-právneho odboru bolo preskúmať, či vydané rozhodnutie o vyradení majetku a konanie, ktoré mu predchádzalo, bolo v súlade so zákonmi SR a zásadami hospodárenia s majetkom mesta Nové Zámky," skonštatoval O. Klein.
Podľa jeho vyjadrenia návrhy na vyradenia majetku podali dva odbory mestského úradu: organizačný (viedol ho František Baranovič) a odbor regionálneho rozvoja a školstva (viedol ho Boris Koprda). Zoznam majetku navrhnutého na vyradenie mal sedem strán formátu A4.
"Máme k dispozícii zápisnice z rokovania vyraďovacej komisie dňa 20.10. 2014 a 31.10.2014. Prezenčná listina je pripojená len k prvej zápisnici, druhá chýba," povedal primátor Klein poslancom.
Techniku mali zlikvidovať
"Z dokumentov nie je jasné, na základe akých podkladov komisia považovala majetok za neupotrebiteľný alebo prebytočný. Nie je záznam o tom, či vyraďovacia komisia aj reálne preskúmala majetok, navrhovaný na vyradenie.
Absentuje akákoľvek zmienka o poškodení či nefunkčnosti, prípadne, či majetok nie je použiteľný napríklad na náhradné dielce - ako to predpokladajú zásady hospodárenia s majetkom mesta. Dokumenty neobsahujú reklamační protokoly či vyjadrenia servisov," pokračoval primátor O. Klein.
Podľa zápisnice z rokovania komisia schválila vyradenú elektroniku zlikvidovať podľa zákona – teda u firmy oprávnenej nakladať s elektronickým odpadom.
Mestský úrad však nemá k dispozícii žiaden doklad, ktorý by potvrdzoval likvidáciu majetku podľa zákona o odpadoch. Naopak - komisia schválila možnosť predaja vyradeného majetku fyzickým osobám.
Predali odchádzajúcim úradníkom
"Máme dokumenty, podľa ktorých bývalí vedúci pracovníci mestského úradu požiadali o odkúpenie vyradeného majetku. Keďže nie je k dispozícii písomný súhlas bývalého primátora mesta Gejzu Pischingera s predajom majetku, pravdepodobne predaj schválila vyraďovacia komisia. Do jej kompetencie však takéto rozhodnutie nepatrí," zdôraznil Otokar Klein.
Podľa zistenia mestského úradu sa počítače ešte niekoľko týždňov po ich oficiálnom vyradení aktívne pripájali do siete mestského úradu. Nemohli teda byť neupotrebiteľné.
Mestský úrad má k dispozícii rozhodnutie bývalého primátora Gejzu Pischingera, ktorým udeľuje súhlas s vyradením neupotrebiteľného a prebytočného majetku. Toto rozhodnutie je bez dátumu a hovorí len o vyradení majetku v súlade so zápisnicou zo zasadnutia komisie z 20. 10. 2014.
Súhlas G. Pischinegra sa nevzťahuje sa na majetok prejednávaný komisiou dňa 31. 10. 2014. Je otázna samotná legálnosť vyradenia časti majetku.
"Je tu dôvodné podozrenie, že s majetkom obce sa nenakladalo hospodárne a bol porušený zákon. Považujem za potrebné preskúmať hospodárnosť nakladania s majetkom mesta aj s jeho finančnými prostriedkami," uzavrel primátor Nových Zámkov Otokar Klein.